陈师道
次韵晁无斁夏雨
咫尺隔山海，作书问如何。
蚁垤既畜粮，蛙窟如鸣鼍。
积暑复一雨，斧斫仍手摩。
钩窗欲悬麻，出门已横河。
人言月离毕，未必致滂沱。
东皋繁草木，兰文不同科。
惊鱼畏密罟，独鸟鸣南柯。
稍无虫飞喧，复觉蝉语多。
因声作好恶，与物殊未和。
卧闻夜来雨，归种故山禾。
百年须下泽，万里付长罗。
先生断百好，尚以诗作魔。
缩子万言手，听渠七字哦。
室迩人则远，燕默劳者歌。
思君得老瘦，触热生积痾。